คาดปีนี้มังกรโต6.8% พิษน้ำมันถูก-เงินฝืด
นักเศรษฐศาสตร์วิเคราะห์ จีนอาจงัดลดดอกเบี้ย-เงินสำรองธนาคารเข้าสู้เศรษฐกิจชะลอตัว
21 ม.ค. 2558

นักเศรษฐศาสตร์วิเคราะห์ จีนอาจงัดลดดอกเบี้ย-เงินสำรองธนาคารเข้าสู้เศรษฐกิจชะลอตัว
สำนักข่าวนิกเกอิของญี่ปุ่น รายงานอ้าง หวางเถา หัวหน้านักเศรษฐศาสตร์จีนแห่งธนาคารยูบีเอสของสวิตเซอร์แลนด์ ว่า เศรษฐกิจจีนมีแนวโน้มชะลอตัวลงอีกในปี 2015 นี้ โดยผลิตภัณฑ์มวลรวม (จีดีพี) ของประเทศจีนในปี 2015 นี้ มีแนวโน้มที่จะอยู่ที่ 6.8% เท่านั้น ซึ่งเป็นผลมาจากแรงกดดันจากภาวะเงินฝืด และการปรับตัวลงของราคาน้ำมันที่ส่งผลให้ดัชนีราคาผู้บริโภคลดลงไปอยู่ที่ 1.5%
การเปิดเผยครั้งนี้มีขึ้นหลังจากที่สำนักงานสถิติแห่งชาติจีน (เอ็นบีเอส) ได้เปิดเผยว่า การขยายตัวของจีดีพีจีนตลอดทั้งปี 2014 ที่ผ่านมาอยู่ที่ 7.4% ปรับตัวลดลงจากปี 2013 ที่อยู่ที่ 7.7% ซึ่งถือว่าต่ำกว่าที่ทางการจีนตั้งเป้าหมายไว้ที่ 7.5% และเป็นการเติบโตต่ำที่ย่ำแย่ที่สุดในรอบ 24 ปี นับแต่ปี 1990 มาทีเดียว
หวางเถา ระบุว่า ธนาคารกลางจีน (พีบีโอซี) มีแนวโน้มที่จะปรับลดอัตราส่วนปริมาณเงินสำรองของธนาคารถึง 2 ครั้ง รวมเป็น 0.5% ซึ่งแม้จะเป็นการกระตุ้นอัตราเงินเฟ้อ แต่จะทำให้ค่าเงินหยวนอ่อนค่าเมื่อเทียบกับค่าเงินเหรียญสหรัฐ โดยประเมินว่าค่าเงินหยวนจะอ่อนค่าลงมากกว่า 2% หรือราว 6.35 หยวน/1 เหรียญสหรัฐ
นักเศรษฐศาสตร์คนดังกล่าวยังระบุว่า ความเสี่ยงในด้านหนี้ของธนาคารเงายังคงเป็นปัจจัยเสี่ยงต่อการพยุงเศรษฐกิจจีน โดยประเทศจีนมีหนี้มากถึง 200% ของจีดีพี โดยหากอัตราดอกเบี้ยจีนอยู่ที่ราว 6.5-7% มูลค่าของดอกเบี้ยจะสูงถึง 13-14% ของจีดีพีจีน โดยรัฐบาลจีนต้องแก้ปัญหาหนี้และมูลค่าดอกเบี้ยที่เกิดจากการกู้ยืม ซ่ึ่งมีแนวโน้มที่จะแก้ไขปัญหาด้วยการปรับลดอัตราดอกเบี้ย
อย่างไรก็ตาม หวางเถา ระบุว่า ไม่คาดหวังให้ทางการจีนออกนโยบายผ่อนคลายทางการเงิน เนื่องจากการพยุงเศรษฐกิจจะต้องหลีกเลี่ยงการเพิ่มความเสี่ยงให้ตลาดการเงินและเศรษฐกิิจระดับมหภาค และการพยุงเศรษฐกิจขึ้นอยู่กับการใช้จ่ายด้านการคลัง การปฏิรูปเพื่อให้เศรษฐกิจเติบโต ซึ่งรวมไปถึงการลงทุนในโครงสร้างพื้นฐาน การลดภาษี และการผ่อนคลายนโยบายด้านอสังหาริมทรัพย์
นอกจากนี้ นักเศรษฐศาสตร์คนดังกล่าวยังระบุผลจากเศรษฐกิจชะลอตัวด้วยว่า จะกระทบกับตลาดแรงงาน โดยในปี 2015 นี้ จะมีแรงงานมากกว่า 10 ล้านคนที่พร้อมจะเข้าสู่ตลาดแรงงาน ซึ่งถือว่ามากกว่าปี 2008 ถึง 10% และเศรษฐกิจที่ชะลอตัวลงนี้จะส่งผลให้การสร้างงานในตลาดแรงงานชะลอตัวลงตามไปด้วย